ছাত্রলীগ সভাপতি পরিচয়ে তদবির করতে গিয়ে ধরা | 842058 | কালের কণ্ঠ | kalerkantho
ছাত্রলীগ সভাপতি পরিচয়ে তদবির করতে গিয়ে ধরা
ছাত্রলীগের ভারপ্রাপ্ত সভাপতি আল নাহিয়ান খান জয়ের নাম ব্যবহার করে চাকরির তদবির করতে গিয়ে ধরা পড়েছেন এক প্রতারক। গত বুধবার রাজধানীর মিরপুরের বাঙলা কলেজের কাছে থেকে বনি আমিন ওরফে সাকিব (২৯) নামের ওই যুবককে গ্রেপ্তার করেছে গোয়েন্দা পুলিশ (ডিবি)।
ডিবির লালবাগ জোনাল দলের অতিরিক্ত উপকমিশনার (এডিসি) খন্দকার লেনিন জানান, বুধবার দারুস সালামের সরকারি বাঙলা কলেজের কাছে ফুট ওভারব্রিজের নিচ থেকে সাকিবকে গ্রেপ্তার করা হয়। তাঁর কাছ থেকে প্রতারণার কাজে ব্যবহৃত একটি মোবাইল ফোনসেট ও ১৯টি ভিজিটিং কার্ড উদ্ধার করা হয়েছে। এসব ভিজিটিং কার্ডে সহসভাপতি, বাংলাদেশ ছাত্রলীগ, সরকারি বাঙলা কলেজ শাখা ও রাজস্ব পরিদর্শক, ঢাকা ওয়াসা, পিপিআই রাজস্ব জোন-৩ লেখা রয়েছে।
ডিবি সূত্র জানিয়েছে, সাকিব গত ৩১ অক্টোবর নিজেকে ছাত্রলীগের ভারপ্রাপ্ত সভাপতি পরিচয় দিয়ে এনসিসি ব্যাংক কর্তৃপক্ষকে নিজের মোবাইল ফোন থেকে কল করে সাকিবকে ব্যাংকে চাকরি দেওয়ার জন্য বলেন। পরে তিনি আরেকটি মোবাইল ফোন থেকে ব্যাংক কর্তৃপক্ষের সঙ্গে চাকরির বিষয়ে কথা বলে ছাত্রলীগের ভারপ্রাপ্ত সভাপতির রেফারেন্স দেন। প্রতারক সাকিব নিজেই নিজের চাকরির জন্য এনসিসি ব্যাংক কর্তৃপক্ষকে অনুরোধ করেন। ব্যাংক কর্তৃপক্ষের মাধ্যমে বিষয়টি জানতে পেরে ছাত্রলীগ নেতা জয় গত ১২ নভেম্বর শাহবাগ থানায় একটি সাধারণ ডায়েরি (জিডি) করেন।